Document ID: 32012R0126

KOMISSION TÄYTÄNTÖÖNPANOASETUS (EU) N:o 126/2012,
annettu 14 päivänä helmikuuta 2012,
asetuksen (EY) N:o 889/2008 muuttamisesta asiakirjaselvitysten osalta ja asetuksen (EY) N:o 1235/2008 muuttamisesta Amerikan yhdysvalloista tuotavien luonnonmukaisten tuotteiden tuontijärjestelyjen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 2 kohdan, 33 artiklan 3 kohdan sekä 38 artiklan c ja d alakohdan,
sekä katsoo seuraavaa:
(1)
Asetuksen (EY) N:o 834/2007 29 artiklan 1 kohdassa säädetään, että tarkastusviranomaisten ja -laitosten on annettava asiakirjaselvitys kaikille sellaisille toimijoille, jotka kuuluvat niiden valvontaan.
(2)
Asetuksen (EY) N:o 834/2007 28 artiklan 1 kohdan mukaan toimijan, joka vie kyseisessä asetuksessa säädettyjen tuotantosääntöjen mukaisesti tuotettuja tuotteita, on liitettävä yrityksensä kyseisen asetuksen 27 artiklassa tarkoitettuun valvontajärjestelmään.
(3)
Kyseisen valvontajärjestelmän mukaisesti ja ottaen huomioon asetuksen (EY) N:o 834/2007 14 artiklan 1 kohdan e alakohdassa ja komission asetuksen (EY) N:o 889/2008 (2), annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta, 24 kohdassa säädetyt tuotantosäännöt valvontaviranomaiset ja -laitokset tarkistavat toimijan eläinrekisterin muun muassa eläinlääkinnällisen hoidon ja antibioottien käytön osalta. Valvontajärjestelmän konkreettisen soveltamisen ja unionin luonnonmukaisen karjan kasvattajien etujen huomioon ottamiseksi on asianmukaista varmistaa eräiden tuotantomenetelmien, joissa ei käytetä antibiootteja, mainitseminen, jos toimija tällaista mainintaa vaatii. Amerikan yhdysvaltojen markkinoille pääsyn helpottamiseksi tarvitaan myös asianmukaista tietoa tuotantomenetelmän erityispiirteistä. Tällaiset erityispiirteet olisi todistettava asetuksen (EY) N:o 834/2007 29 artiklan mukaisella asiakirjaselvityksellä, jolla täydennetään asetuksen (EY) N:o 889/2008 68 artiklassa tarkoitettua asiakirjaselvitystä.
(4)
Eräitä Amerikan yhdysvalloista tuotavia tuotteita pidetään nykyisin kaupan unionissa neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta 8 päivänä joulukuuta 2009 annetun komission asetuksen (EY) N:o 1235/2008 (3) 19 artiklassa säädettyjen siirtymäsääntöjen mukaisesti. Yhdysvallat on pyytänyt komissiolta maan sisällyttämistä asetuksen (ETY) N:o 1235/2008 7 artiklassa säädettyyn luetteloon. Se on toimittanut mainitun asetuksen 7 ja 8 artiklan mukaisesti edellytetyt tiedot. Näiden tietojen tarkastelun ja Yhdysvaltojen viranomaisten kanssa sen jälkeen käytyjen keskustelujen perusteella voidaan päätellä, että luonnonmukaisia maataloustuotteita koskevat tuotanto- ja tarkastussäännöt kyseisessä maassa vastaavat asetuksessa (EY) N:o 834/2007 vahvistettuja sääntöjä. Komissio on asetuksen (EY) N:o 834/2007 33 artiklan 2 kohdan mukaisesti tehnyt paikalla tuotantosääntöjen ja tarkastustoimenpiteiden tosiasiallista soveltamista Yhdysvalloissa koskevan tarkastuksen, jonka tulos oli tyydyttävä. Sen vuoksi Yhdysvallat olisi sisällytettävä asetuksen (EY) N:o 1235/2008 liitteessä III olevaan luetteloon.
(5)
Asetuksen (EY) N:o 1235/2008 liitteessä IV on luettelo ja tarkastuslaitoksista ja -viranomaisista, joilla on toimivalta tehdä tarkastuksia ja myöntää sertifikaatteja kolmansissa maissa vastaavuustarkoituksessa. Koska Yhdysvallat sisällytetään mainitun asetuksen liitteeseen III, sen asianomaiset tarkastuslaitokset ja -viranomaiset olisi poistettava liitteestä IV siltä osin kuin ne valvovat tuotantoa Yhdysvalloissa.
(6)
Sen vuoksi asetuksia (EY) N:o 889/2008 ja (EY) N:o 1235/2008 olisi muutettava.
(7)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 889/2008 seuraavasti:
1.
Lisätään 63 artiklan 1 kohtaan d alakohta seuraavasti:
”d)
käytetyn tuotantomenetelmän erityispiirteet, jos toimija aikoo pyytää 68 artiklan 2 kohdan mukaista asiakirjaselvitystä.”.
2.
Korvataan 68 artikla seuraavasti:
”68 artikla
Asiakirjaselvitys
1. Asetuksen (EY) N:o 834/2007 29 artiklan 1 kohdan soveltamiseksi tarkastusviranomaisten ja -laitosten on käytettävä tämän asetuksen liitteessä XII vahvistettua asiakirjaselvitysmallia.
2. Tarkastusviranomaisten ja -laitosten on annettava käytetyn tuotantomenetelmän erityispiirteistä täydentävä asiakirjaselvitys käyttämällä liitteessä XII a vahvistettua täydentävää asiakirjaselvitysmallia, jos toimija, johon sovelletaan 1 kohdassa tarkoitettujen tarkastusviranomaisten ja -laitosten tarkastuksia, sitä pyytää asianomaisten tarkastusviranomaisten ja -laitosten asettamassa määräajassa.
Liitteessä XII a esitetyn täydentävän asiakirjaselvityksen mallin kohdassa 2 on oltava jokin liitteessä XII b luetelluista maininnoista.”.
3.
Korvataan liitteessä XII viittaus 68 artiklaan viittauksella 68 artiklan 1 kohtaan.
4.
Lisätään liitteet XII a ja XII b tämän asetuksen liitteen I mukaisesti.
2 artikla
Muutetaan asetuksen (EY) N:o 1235/2008 liitteet III ja IV tämän asetuksen liitteen II mukaisesti.
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä kesäkuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä helmikuuta 2012.

Labels: 17
7
0
3
18